Kesko myy tavarataloketju Anttilan saksalaiselle pääomasijoittaja 4K Investille.

Anttilat tekivät viime vuonna rajusti tappiota. RAIJA SUOPAJÄRVI / LKA

Kauppahinta on miljoona euroa. Kauppaan sisältyvät Anttila Oy:n kaikki varat ja vastuut.

Omistajaa vaihtavat Suomen 23 Anttilaa ja kahdeksan Kodin1-tavarataloa, NetAnttila- ja Kodin1.com-verkkokaupat Suomessa, tytäryhtiöt Virossa ja Latviassa sekä yhtiön keskustoiminnot Suomessa.

Kauppojen toiminta jatkuu normaalisti. Anttila Oy:lla on noin 1 500 työntekijää, jotka jatkavat vanhoina työntekijöinä.

Keskon pääjohtaja Mikko Helanderin mukaan kauppa tukee yhtiön tavoitetta jatkaa fokusoituneempana toimijana.

- Viime vuonna käynnistämämme tehostamistoimenpiteet Anttilan kannattavuuden parantamiseksi ovat edenneet suunnitellusti, ja nyt päätetty kauppa antaa hyvät edellytykset Anttilan toiminnan kehittämiseksi, Helander sanoo.

Anttilan tuleva toimitusjohtaja ja 4K Investin johtaja Markus Roschel kehuu Anttilaa ikoniseksi brändiksi.

- Olemme tyytyväisiä hankittuamme omistukseemme Anttilan kaltaisen tunnetun ja ikonisen brändin. Odotamme alkavaa yhteistyötä niin Anttilan johdon kuin koko henkilökunnan kanssa, Roschel sanoo.

Anttila Oy teki viime vuonna tappiota ilman kertaluonteisia eriä 64 miljoonaa euroa. Kesko kirjaa kaupasta noin 130 miljoonan euron kertakulut.